Josu Aurrekoetxea

Josu Calvo Aurrekoetxea (Sestao, Bizkaia, 1994) euskal fisikaria, astrofisikaria, kosmologoa eta unibertsitateko irakaslea da.

Massachusettseko Teknologia Institutuan (MIT) ikertzailea da, Alan Guth kosmologo estatubatuarraren taldean. Aurretik, ikertzaile eta irakasle izan zen Oxfordeko Unibertsitatean.

Kosmologian eta erlatibitate numerikoan espezializatuta dago.

 Bizitza 
Sestaoko Saturnino de la Peña BHI eskolan ikasi zuen. Batxilergoa ikasten zuen bitartean kimika sari bat irabazi zuen, Espainiako Kimikarien Elkarteak emanda.

Euskal Herriko Unibertsitatean (EHU) fisika gradua ikasi zuen (2012-2016), eta bukaerako tesia izan zen "Inflación Eterna y el Multiverso. Un estudio desde los problemas de la teoría del Big Bang hasta el Multiverso inflacionario", José Juan Blanco-Pillado astrofisikariak zuzenduta. Talentia Programaren parte hartzaile izan zen, Bizkaia Talentek hautatua, geroztik Talentia Sarearen kide delarik.

Ondoren, zientzietako masterra (MSc) egin zuen fisika teoriko eta matematikoan, Londresko Imperial Collegen (2016-2017), eta Abdus Salam Graduondoko Saria eskuratu zuen masterreko promozioko lehena izateagatik. Masterreko tesia fisika teorikoari buruzkoa izan zen, "Inhomogeneous Inflation in 3+1D" izenekoa, eta Eugene A. Lim astrofisikari eta kosmologo britainiarrak zuzenduta.

2021ean fisika teorikoan doktoratu zen Londresko King's Collegen, "The role of strong gravity in the early universe" doktore-tesiarekin, erlatibitate numerikoari eta kosmologia teorikoari buruzkoa, Eugene A. Lim astrofisikari eta kosmologo britainiarraren zuzendaritzapean. Kosmologian eta erlatibitate numerikoan espezializatuta dago.

 Ibilbidea 
2021ean Oxfordeko Unibertsitateko astrofisika sailatalari eta Queen's Collegeri batu egin zen Beecroft bekadun (Beecroft Fellowship) eta fisikako ikertzaile gisa. Ikerketa lanez gain, Queen's Collegen fisika eta erlatibitatearen irakaskuntza ere eman zuen.

2024an, Aurrekoetxeak, Eugene A. Limek eta Katy Cloughek "Cosmology using numerical relativity" ikerketa argitaratu zuten, non unibertsoaren lehen uneak ulertzeko erlatibitate numerikoaren erabilera aldarrikatzen zuten. Ikerketak oihartzun handia izan zuen Britainia Handiko eta nazioarteko prentsan.

2025etik ikertzailea da Massachusettseko Teknologia Institutuan (MIT), non inflazioa eta multibertsoa ikertzen dituen Alan Guth kosmologo estatubatuarraren taldean, 80ko hamarkadan teoria formulatu zuen fisikaria.

Horrez gain, Aurrekoetxeak mintegiak eta hitzaldiak eman ditu, besteak beste, Columbiako Unibertsitatean, Princetongo Unibertsitatean, Londresko Imperial Collegen, Parisko Institut d'astrophysiquen (Sorbona Unibertsitatea), MITen edo Kyotoko Unibertsitatean.

 Bizitza pertsonala 
Gaur egun Estatu Batuetan bizi da.

 Argitalpenak 

 Lim, E. A., Clough, K. & Aurrekoetxea, J. C., Cosmology using numerical relativity. Living Reviews in Relativity, 28, 5 (2025).

 Erreferentziak 

 Ikus, gainera 

 Alan Guth
 Kosmologia
 Inflazio kosmikoa

 Kanpo estekak 
 Josu Aurrekoetxea | University of Oxford Department of Physics
 Dr Josu Aurrekoetxea Extraordinary Junior Research Fellow in Physics Queen's College
 Dr Josu Aurrekoetxea MIT Department of Physics

Kategoria:Euskal Herriko Unibertsitateko ikasleak
Kategoria:Euskal Herriko fisikariak
Kategoria:Talentia Sareko kideak